На основу члана 39. Закона о трговини („Службени гласник РС”, број 52/19) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ОГРАНИЧЕЊУ ВИСИНЕ ЦЕНА ПЕЛЕТА

Члан 1.

Овом уредбом се у циљу спречавања поремећаја на тржишту који може угрозити енергетску безбедност Републике Србије, ограничава цена у трговини на мало пелета од дрвета.

Члан 2.

Под пелетом од дрвета подразумевају се споредни производи као што су струготина, пиљевина или иверје, индустрије механичке прераде дрвета, индустрије намештаја или других делатности обраде дрвета, који су агломерисани или директно под притиском или додавањем везивног средства са уделом у маси не већим од 3%. Тај пелет је цилиндричног облика, пречника не преко 25 mm и дужине не преко 100 mm.

Члан 3.

Максимална малопродајна цена пелета из члана 2. ове уредбе не сме прелазити 38.000 динара по тони у свим паковањима.

На максималну малопродају цену пелета није дозвољено обрачунавати друге накнаде или трошкове који нису прописани овом уредбом или другим посебним прописима.

Члан 4.

Произвођачи и трговци не смеју испоручивати на тржиште Републике Србије производе из члана 2. ове уредбе у количинама мањим од просечних у последњих 12 месеци.

Члан 5.

Новчаном казном од 100.000 до 2.000.000 динара казниће се за прекршај правно лице ако поступа супротно одредбама из чл. 2 - 4. ове уредбе.

Уз казну из става 1. овог члана може се изрећи и заштитна мера забране правном лицу да врши одређене делатности у трајању од шест месеци до једне године.

За прекршај из става 1. овог члана казниће се одговорно лице у правном лицу новчаном казном од 5.000 до 150.000 динара и може се изрећи заштитна мера забране одговорном лицу да врши одређене послове у трајању од шест месеци до једне године.

За прекршај из става 1. овог члана казниће се предузетник новчаном казном од 10.000 до 500.000 динара и може се изрећи заштитна мера забране вршења одређених делатности у трајању од шест месеци до једне године.

Члан 6.

Надзор над применом ове уредбе спроводи министарство надлежно за послове трговине.

Члан 7.

Ова уредба ступа на снагу наредног дана од дана објављивања у „Службеном гласнику Републике Србије”, а важи 90 дана од дана ступања на снагу.

05 Број: 110-6261/2022

У Београду, 4. августа 2022. године

В Л А Д А

ПРЕДСЕДНИК

Ана Брнабић,с.р.